b'\n_START_ARTICLE_\nTa\xe1\xb8\xa9r\xc4\xabri v\xc3\xa4ljak\n_START_SECTION_\nAjalugu\n_START_PARAGRAPH_\nAlgselt oli v\xc3\xa4ljaku nimeks 19. sajandil valitsenud ja \'Niiluse Pariisi\' linnaosa ehitamise algatanud Ism\xc4\x81\xe2\x80\x98\xc4\xabl B\xc4\x81sh\xc4\x81 j\xc3\xa4rgi "Ismailia v\xc3\xa4ljak" (\xd9\x85\xd9\x8a\xd8\xaf\xd8\xa7\xd9\x86 \xd8\xa7\xd9\x84\xd8\xa3\xd8\xb3\xd9\x85\xd8\xa7\xd8\xb9\xd9\x8a\xd9\x84\xd9\x8a\xd9\x91\xd8\xa9 M\xc4\xabd\xc4\x81n al-Ism\xc4\x81\xe2\x80\x98\xc4\xabliyyah). P\xc3\xa4rast 1919. aasta revolutsiooni hakati v\xc3\xa4ljakut laialdaselt kutsuma Ta\xe1\xb8\xa9r\xc4\xabri (Vabaduse) v\xc3\xa4ljakuks. Nimi muudeti ametlikult p\xc3\xa4rast 1952. aasta revolutsiooni, mille tulemusel kukutati konstitutsiooniline monarhia ja Egiptusest sai autokraatlik vabariik. V\xc3\xa4ljak oli 2011. aasta revolutsiooni toimumispaik.\n_START_SECTION_\nV\xc3\xa4ljakust\n_START_PARAGRAPH_\nTa\xe1\xb8\xa9r\xc4\xabri v\xc3\xa4ljaku keskel on suur ja tiheda liiklusega ringtee._NEWLINE_Ta\xe1\xb8\xa9r\xc4\xabri v\xc3\xa4ljakust kirdesse j\xc3\xa4\xc3\xa4vad Napoleon I vastast vastupanu juhtinud rahvuslasest kangelase \xe2\x80\x98Umar Makrami kuju ja Makrami mo\xc5\xa1ee._NEWLINE_L\xc3\xa4heduses asuvad Egiptuse muuseum, Rahvuslik-Demokraatliku Partei peakontor, Mujama\xe2\x80\x98 (valitsushoone, kus t\xc3\xb6\xc3\xb6tab 18 000 ametnikku), Araabia Liiga peakorter, Hotell Niilus, Qa\xc5\x9fr ad-D\xc5\xabb\xc4\x81rah\' evangeelne kirik ja Kairo Ameerika \xc3\x9clikooli (American University in Cairo) esialgne \xc3\xbclikoolilinnak. Ka Niiluse j\xc3\xb5gi on l\xc3\xa4hedal._NEWLINE_Ta\xe1\xb8\xa9r\xc4\xabri v\xc3\xa4ljakul on aastate jooksul korraldatud hulgaliselt meeleavaldusi, sealhulgas toimusid seal 1977. aastal p\xc3\xb5hitoiduainete subsideerimise l\xc3\xb5petamise teatest ajendatud rahvarahutused ja 2003. aasta Iraagi s\xc3\xb5ja vastased demonstratsioonid.\n_START_SECTION_\nAraabia kevad\n_START_PARAGRAPH_\nTa\xe1\xb8\xa9r\xc4\xabri v\xc3\xa4ljak oli Egiptuse Araabia kevade s\xc3\xbcndmuste kese. Seal toimus 2011. aasta talvel president \xe1\xb8\xa8usn\xc4\xab Mub\xc4\x81raki vastane massimeeleavaldus, mis viis s\xc3\xb5jav\xc3\xa4elise re\xc5\xbeiimi kukkumiseni._NEWLINE_25. jaanuaril h\xc3\xb5ivas v\xc3\xa4ljaku \xc3\xbcle 50 000 meeleavaldaja, kes j\xc3\xa4id sinna ka \xc3\xb6\xc3\xb6seks. Teadete kohaselt segati traadita interneti levi. Meeleavaldajaid tuli pidevalt juurde._NEWLINE_29. jaanuaril sooritas Egiptuse h\xc3\xa4vituslennuk madallennu \xc3\xbcle v\xc3\xa4ljakule kogunenud rahvamassi peade. BBC andmeil oli kohal v\xc3\xa4hemalt 100 000 inimest._NEWLINE_31. jaanuaril teatas Al Jazeera, et rahvahulk oli kasvanud v\xc3\xa4hemalt 250 000 inimeseni ja 1. veebruaril oli Al Jazeera korrespondentide hinnangul v\xc3\xa4ljakul ja seda \xc3\xbcmbritsevatel t\xc3\xa4navatel \xc3\xbcle miljoni rahumeelse protestija._NEWLINE_Samas v\xc3\xb5ivad teated nii suurest rahvamassist olla liialdatud. Stratfori kohaselt ei olnud v\xc3\xa4ljakul \xc3\xbchelgi hetkel \xc3\xbcle 300 000 inimese._NEWLINE_V\xc3\xa4ljakust sai egiptlaste demokraatiat pooldavate meeleavalduste s\xc3\xbcmbol. 2. veebruaril puhkesid kokkup\xc3\xb5rked Mub\xc4\x81raki pooldajate ja demokraatia pooldajate vahel. Rahvusvahelise meediakajastuse tulemusel said nii Ta\xe1\xb8\xa9r\xc4\xabri v\xc3\xa4ljaku visuaalne kujund kui ka nimi \xc3\xbclemaailmselt tuntuks. _NEWLINE_\xc3\x9clest\xc3\xb5usu ajal jagas 20-liikmeline tiim toimuvast uudiseid Facebooki lehek\xc3\xbcljel "Tahrir Square". Nii sai avalikkusele pakkuda infot, mida riigi kontrolli all olnud meediakanalid ei pakkunud._NEWLINE_18 p\xc3\xa4eva v\xc3\xa4ljakul kestnud \xc3\xbclest\xc3\xb5us andis Egiptuse armeele v\xc3\xb5imaluse Mub\xc4\x81rak v\xc3\xb5imult k\xc3\xb5rvaldada. President astus ametlikult ametist tagasi reedel 11. veebruaril 2011 ja andis v\xc3\xb5imu \xc3\xbcle armee \xc3\xbclemn\xc3\xb5ukogule. Kogu j\xc3\xa4rgneva \xc3\xb6\xc3\xb6 jooksul t\xc3\xa4histati Ta\xe1\xb8\xa9r\xc4\xabri v\xc3\xa4ljakul videvikul teada saadud uudist. K\xc3\xb5lasid h\xc3\xb5iked nagu "T\xc3\xb5sta pea k\xc3\xb5rgele \xc3\xbcles, sa oled egiptlane" ja "K\xc3\xb5ik, kes armastavad Egiptust, tulge ja ehitage Egiptus uuesti \xc3\xbcles". J\xc3\xa4rgmisel p\xc3\xa4eval tuli rahvas v\xc3\xa4ljakut koristama. T\xc3\xa4navasillutis laoti uuesti maha, viidi minema 18 p\xc3\xa4eva jooksul kogunenud pr\xc3\xbcgi ja eemaldati grafiti.\n_START_SECTION_\nP\xc3\xa4rast riigip\xc3\xb6\xc3\xb6ret\n_START_PARAGRAPH_\nP\xc3\xa4rast riigip\xc3\xb6\xc3\xb6ret on Araabia kevade s\xc3\xbcmboliks saanud Ta\xe1\xb8\xa9r\xc4\xabri v\xc3\xa4ljakut k\xc3\xbclastanud m\xc3\xb5juv\xc3\xb5imsad v\xc3\xa4lismaised poliitikud, sealhulgas Suurbritannia peaminister David Cameron, Euroopa Liidu v\xc3\xa4lisasjade ja julgeolekupoliitika k\xc3\xb5rge esindaja Catherine Ashton, USA v\xc3\xa4lisminister Hillary Clinton, tolleaegne USA senati v\xc3\xa4lisassuhete komitee eesistuja ja hiljem v\xc3\xa4lisministriks saanud John Kerry, Austraalia v\xc3\xa4lisminister Kevin Rudd, aga ka filmin\xc3\xa4itleja Sean Penn._NEWLINE_Ta\xe1\xb8\xa9r\xc4\xabri v\xc3\xa4ljaku s\xc3\xbcndmustest on tehtud mitu dokumentaalfilmi, n\xc3\xa4iteks Jehane Noujaimi "The Square".\n_START_SECTION_\nSuvi 2013\n_START_PARAGRAPH_\n29. juunil 2013 kogunesid tuhanded egiptlased Ta\xe1\xb8\xa9r\xc4\xabri v\xc3\xa4ljakule, n\xc3\xb5udes president Mu\xe1\xb8\xa9ammad Murs\xc4\xab ametist tagasi astumist. Meeleavaldajad kasutasid 2011. aasta riigip\xc3\xb6\xc3\xb6rdes kasutusel olnud h\xc3\xbc\xc3\xbcdlauset "inimesed tahavad re\xc5\xbeiimi v\xc3\xa4ljat\xc3\xb5stmist"._NEWLINE_Meeleavaldajate arv t\xc3\xb5usis miljoniteni. Meeleavaldused toimusid 18 erinevas kohas \xc3\xbcle Kairo ja ka mujal Egiptuses._NEWLINE_3. juulil 2013 tagandas kindral \xe2\x80\x98Abd al-Fat\xc4\x81\xe1\xb8\xa9 as-S\xc4\xabs\xc4\xab president Murs\xc4\xab v\xc3\xb5imult ja peatas Egiptuse p\xc3\xb5hiseaduse kehtivuse. Meedia, Murs\xc4\xab toetajad ja rahvusvaheline kogukond nimetasid toimunut riigip\xc3\xb6\xc3\xb6rdeks, meeleavaldajad aga revolutsiooniks.'